ก.ล.ต.ผ่อนคลายแบ่งหน่วยกองทุนรวม
ก.ล.ต. อนุญาตให้กองทุนรวมที่จัดตั้งอยู่แล้วสามารถแบ่งหน่วยลงทุนออกเป็นหลายชนิด และแบ่งชนิดตามสกุลเงินได้
2 เม.ย. 2556

ก.ล.ต. อนุญาตให้กองทุนรวมที่จัดตั้งอยู่แล้วสามารถแบ่งหน่วยลงทุนออกเป็นหลายชนิด และแบ่งชนิดตามสกุลเงินได้
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.)  เปิดเผยว่า ก.ล.ต. อนุญาตให้กองทุนรวมที่จัดตั้งอยู่แล้ว สามารถแบ่งหน่วยลงทุนออกเป็นหลายชนิด (multi-class) เพื่อขายให้แก่ผู้ลงทุนได้ จากปัจจุบันที่การแบ่งชนิดหน่วยลงทุนจะต้องทำตั้งแต่ตอนจัดตั้งกองทุนเท่านั้น  และปรับปรุงหลักเกณฑ์การแบ่งชนิดหน่วยลงทุนของกองทุนรวม โดยอนุญาตเพิ่มเติมให้แบ่งชนิดตามสกุลเงินได้  ทั้งนี้ เพื่อเพิ่มความยืดหยุ่นในการดำเนินงานและเพิ่มทางเลือกในการเสนอขายหน่วยลงทุนของบริษัทหลักทรัพย์จัดการกองทุน (บลจ.) รวมทั้งเป็นการสร้างทางเลือกในการลงทุนให้แก่ผู้ลงทุน ซึ่งช่วยพัฒนาตลาดทุนไทยในอีกทางหนึ่งด้วย 
ในการแบ่งหรือเพิ่มชนิดหน่วยลงทุนสำหรับกองทุนรวมที่จัดตั้งอยู่แล้ว บลจ. จะต้องดำเนินการโดยไม่ให้กระทบสิทธิของผู้ถือหน่วยลงทุนเดิม และต้องกำหนดรายละเอียดการแบ่งชนิดหน่วยลงทุนไว้ในโครงการจัดการกองทุนรวมที่แก้ไขเพิ่มเติม เช่น ชนิดหน่วยลงทุนที่แบ่ง สิทธิและผลประโยชน์ตอบแทนของผู้ถือหน่วยลงทุนแต่ละชนิด ค่าธรรมเนียมหรือค่าใช้จ่ายที่จะเรียกเก็บจากผู้ถือหน่วยลงทุนที่ถือหน่วยลงทุนแต่ละชนิด ซึ่งจะต้องสอดคล้องกับหน่วยลงทุนแต่ละชนิดด้วย  
อย่างไรก็ดี เนื่องจากปัจจุบันผู้ลงทุนไทยไม่สามารถซื้อหน่วยลงทุนสกุลเงินต่างประเทศในประเทศไทยได้  ดังนั้น ในการเสนอขายหน่วยลงทุนสกุลเงินต่างประเทศดังกล่าว  บลจ. จะต้องกำหนดเงื่อนไขให้ชัดเจนว่าเป็นการเสนอขายให้แก่ผู้ลงทุนต่างชาติเท่านั้น  
“ก.ล.ต. ต้องการสนับสนุนให้ภาคเอกชนมีความคล่องตัวและยืดหยุ่นในการดำเนินงานและสามารถขยายขอบเขตการทำธุรกิจท่ามกลางสภาพแวดล้อมทางการเงินที่เปลี่ยนแปลงอยู่ตลอดเวลา ซึ่งจะช่วยตอบสนองความต้องการของผู้ลงทุนได้ดีขึ้น ” นายวรพล กล่าว